b'\n_START_ARTICLE_\nJust Qvigstad\n_START_SECTION_\nLiv og virke\n_START_PARAGRAPH_\nQvigstad tok examen artium som 16-\xc3\xa5ring ved Troms\xc3\xb8 Latinskole, og ble immatrikulert til filologiske studier ved Det Kongelige Frederiks Universitet i Kristiania i 1869. Han tok to embedseksamener. F\xc3\xb8rst ble han cand.philol. i spr\xc3\xa5k og historie i 1874, s\xc3\xa5 cand. teol. i 1881. Samtidig som han studerte teologi var han l\xc3\xa6rer ved real- og latinskoler i Kristiania og Troms\xc3\xb8 1874-78, og fra 1878 l\xc3\xa6rer i samisk ved Troms\xc3\xb8 Seminarium. _NEWLINE_Hans forsking begynte med studietur til Kautokeino i 1878, men det vitenskapelige engasjementet l\xc3\xa5 en tid nede grunnet skolearbeid og politikk. I 1883 ble han l\xc3\xa6rerseminarets bestyrer. Tittelen ble endret til overl\xc3\xa6rer da seminaret i 1902 ble omd\xc3\xb8pt til Troms\xc3\xb8 L\xc3\xa6rerskole. Qvigstad hadde flere kommunale verv og skj\xc3\xb8ttet flere offentlige oppgaver. Han virket bl.a. som bystyremedlem for H\xc3\xb8yre i 1899-1907 og var ordf\xc3\xb8rer i Troms\xc3\xb8 1899, 1903 og 1907. I perioden 1910-12 fungerte han ogs\xc3\xa5 som landets kirke- og undervisningsminister._NEWLINE_I 1920 ble Qvigstad statsstipendiat, med full l\xc3\xb8nn som fristilt rektor fra l\xc3\xa6rerskolen for \xc3\xa5 vie seg til studier av samisk kultur og historie, og for \xc3\xa5 fortsette sin lingvistiske forskning innen finsk, kvensk og samisk. Arbeidet med ord og uttrykk resulterte ogs\xc3\xa5 i st\xc3\xb8rre tekstsamlinger. Mye av dette stoffet fikk han tilsendt fra et nettverk av l\xc3\xa6rerkontakter i de nordligste fylkene. Disse sendte inn sagn og svarte p\xc3\xa5 sp\xc3\xb8rrelister om etnomedisin og folketro. En av Qvigstads flittige informanter, som har blitt viet spesiell oppmerksomhet for sine verdifulle samlinger var l\xc3\xa6rer Ole Andreas Thomassen i Porsanger._NEWLINE_Som bestyrer for Den samiske avdeling ved Troms\xc3\xb8 Museum (frem til 1931), lyktes det Qvigstad \xc3\xa5 f\xc3\xa5 samlet inn over 2300 fortellinger, mens boksamlingen ble bygget opp til et verdifullt bibliotek p\xc3\xa5 rundt 2000 bind._NEWLINE_Ved opprettelsen av Instituttet for sammenlignende kulturforskning var Qvigstad den som ivaretok det samiske fagfeltet. Han var dessuten styremedlem i Det norske samemisjonsselskapet. Ved Troms\xc3\xb8 Museum satt han i styret 1884-1934. I 1943 ble Qvigstads gullmedalje innstiftet. Den blir delt ut hvert femte \xc3\xa5r for fortjenestefulle bidrag til lappeforskingen.  Ellers ble han innvalgt i Videnskapsakademiet i Kristiania i 1888, samt Det Kongelige Norske Videnskabers Selskab i Trondheim i 1894._NEWLINE_Qvigstad-auditoriet ved H\xc3\xb8gskolen i Troms\xc3\xb8 ble i anledning 150-\xc3\xa5rsjubileet for Qvigstads f\xc3\xb8dsel oppkalt etter ham i 2003.'